Pubbliċità Turistika (Bikrija) dwar Għawdex Fl-1958, il-Gvern Kolonjali waqqaf il-Malta Government Tourist Board (MGTB) li dam jopera sas-snin sebgħin tas-seklu għoxrin meta l-gvern tal-ġurnata waqqaf l-Organizazzjoni Nazzjonali għat-Turiżmu (NTOM). Kif josserva l-istudjuż tat-turiżmu Malti Julian Zarb, l-MGTB kienet qed topera f'perjodu tal-boom riżultat tal-Indipendenza ta' Malta fejn inbnew fost l-aqwa lukandi fil-pajjiż. Fost l-għanijiet tal-MGTB kien hemm il-promozzjoni tat-turiżmu Malti permezz ta' brochures turistiċi li kellhom udjenza barranija. Dan l-artiklu se jkun iddedikat għal tlieta minn dawn il-brochures. Ta' min iżid li l-MGTB kellu uffiċċju f'Londra. Wieħed ma jridx jinsa li Malta kienet destinazzjoni naturali għat-turist Ingliż. Fl-1959, it-turist Ingliż kien jagħmel 59% tas-settur li jżur Malta segwit mill-Italja. Sa ħames snin wara l-Indipendenza l-figura titla' għal 75%. It-tendenza tibda tinbidel xi ftit kmieni fis-sebgħinijiet. Fl-1963 l-MGTB, li kellu s-sede tiegħu fi Pjazza San Ġwann il-Belt, ippubblika l-fuljett Malta Travellers Guide. Dan kien ġie stampat fid-Dipartiment tal-Informazzjoni. Il-fuljett fih 14-il paġna u jagħti tagħrif bażiku għat-turista li jżur Malta fejn fost l-oħrajn jitkellem dwar l-elettriku kif jintuża Malta, it-tips lil waiters, ir-reliġjon tal-Maltin, il-klima u bosta ħwejjeġ oħra. It-tagħrif dwar Għawdex hu limitat. Jispjega fost l-oħrajn li hemm it-twemmin li f'Għawdex kienet tgħix in-ninfa Calypso. Jingħad ukoll li f'Għawdex hemm 17-il raħal żgħir. Lit-turisti, l-editur tal-leaflet iħeġġiġhom iżuru l-Mużew ta' Għawdex, f'Casa Bondi, li sa dak iż-żmien kien għadu ma jissejjaħx il-Mużew tal-Arkeoloġija, u l-Ġgantija. Iż-żewġ postijiet ma kinux jiftħu nhar ta' Tlieta u fil-festi pubbliċi. Hemm ukoll stampati l-ħinijiet tal-vapur. L-ammonti ta' traġitti li kienu jsiru bil-vapur bejn Malta u Għawdex lanqas jibdew mal-lum apparti li kien hemm perjodi matul is-sena meta l-aħħar vapur għal Għawdex kien fl-4:30 p.m. Fl-1967, l-MGBT kien ħareġ fuljett speċifikament għal Għawdex intitolat Gozo. Dan kien bil-kulur u kien stampat fl-Italja għand l-Istituto Italiano d'Arti Grafiche ta' Bergamo. Ir-ritratti ppubblikati huma kollha bil-kulur u apparti nies tal-lokal intużaw ukoll 'mudelli' għall-okkażjoni. Din id-darba t-tagħrif fuq Għawdex huwa iktar rikk u qed ikunu ssuġġeriti iktar postijiet biex iżuruhom it-turisti fosthom l-Għar ta' Calaypso, Marsalforn, ix-Xlendi, ix-Xewkija, u Ta' Pinu. Hemm ukoll paragrafu dwar il-bizzilla Għawdxija. L-Għawdxin huma deskritti bħal nies ospitabbli, li jaħdmu ħafna u li għandhom rabta speċjali mal-art tagħhom. Hemm ritratt ukoll tas-servizz tal-hydrofoil kif ukoll enfażi fuq l-aspett rurali tal-gżira. Paġna mill-leaflet hija ddedikata lil Kemmuna u turi l-famuża bajja ta' Santa Marija. Ta' min iżid li kien hemm servizz ta' hydrofil bejn Malta u Għawdex bejn l-1964 u l-1968. Wisq probabbli fl-istess sena l-MGTB ħareġ ukoll il-fuljett Malta and Gozo. Għalkemm ma tingħata l-ebda data tal-pubblikazzjoni, hemm similitudni kbira fid-disinn tat-titlu kif ukoll l-informazzjoni li qed tingħata hi prattikament l-istess meħuda kelma b'kelma. Dan il-fuljett ġie stampat Londra mill-Brown Knight and Truscott Ltd. Din id-darba ir-ritratti mhumiex bil-kulur għajr il-qoxra ta' barra. Għal Għawdex, ir-ritratti huma differenti mill-fuljett l-ieħor. F'dinja limitata bħal dik ta' dari, wieħed japprezza l-importanza ta' materjal pubbliċitarju bħal dan diskuss f'dan l-artikolett. Kollox ma' kollox, l-informazzjoni turistika qatt ma mietet u għada b'saħħitha anki fi żmienna. Aktarx li kien hemm bidla kruċjali fil-format u l-preżentazzjoni għax kollox jew il-biċċa l-kbira mexa għad-dinja virtwali. Riferenzi Fuljetti Malta and Gozo (bla data), Gozo (1967) u Malta Travellers Guide (1963). Julian Zarb, L-Istorja tat-Turiżmu f'Malta u Għawdex (Malta, PIN, 2004).